b'\n_START_ARTICLE_\nUmri mu\xc5\xa1ki 3\n_START_SECTION_\nRadnja\n_START_PARAGRAPH_\nGlavni negativac u ovom filmu je Peter Krieg (Jeremy Irons), brat Hansa Grubera (Alan Rickman, koji je, kao i Irons, bio Englez koji glumi Nijemca). Hans je bio njema\xc4\x8dki kriminalac kojeg je ubio njujor\xc5\xa1ki policajac John McClane (Bruce Willis) na kraju prvog filma, Umri mu\xc5\xa1ki. Iako se na po\xc4\x8detku \xc4\x8dini kako Krieg tra\xc5\xbei osvetu za bratovu smrt, kasnije se ispostavlja da su posrijedi drugi motivi._NEWLINE_Krieg po\xc4\x8dinje svoj krvavi pohod eksplozijom bombe u prometnoj ulici i ka\xc5\xbee policiji, nazivaju\xc4\x87i se "Simon", da McClane mora od\xc5\xa1etati u Harlem nose\xc4\x87i tablu na sebi na kojoj pi\xc5\xa1e "Mrzim crn\xc4\x8duge". Kad mu pi\xc5\xa1toljem zaprijeti jedan Afroamerikanac, poma\xc5\xbee mu crna\xc4\x8dki aktivist i trgovac Zeus Carver (Samuel L. Jackson). Carver sklanja McClanea, ne zato \xc5\xa1to se brine za njega, nego jer je svjestan da bi bijeli policajci krenuli u pohod ako jedan njihov zavr\xc5\xa1i mrtav. Simon sada zahtjeva da ovaj "Dobri Samaritanac" postane dio igre, htio on to ili ne._NEWLINE_Simon je diljem grada postavio prave i la\xc5\xbene bombe. Prisiljava McClanea i Carvera da po\xc4\x8dnu igrati igru zvanu "Simon says", koja se sastoji od toga da im daje informaciju o tome gdje su bombe koje oni moraju deaktivirati._NEWLINE_Igra po\xc4\x8dinje kod javne govornice. Simon im zadaje zagonetku koju moraju odgonetnuti kako bi deaktivirali bombu. Kad odgonetnu, trebaju nazvati 555 i odgovoriti u odre\xc4\x91enom roku ili \xc4\x87e bomba eksplodirati. Sre\xc4\x87om, Simon nije rekao "Simon Says" pa tu nije ni bilo bombe._NEWLINE_McClaneu je re\xc4\x8deno da ima pola sata da ode do govornice na stanici podzemne \xc5\xbeeljeznice kod Wall Streeta. Kako bi do\xc5\xa1ao na vrijeme, McClane uzima auto i prolazi kroz Central Park. Naziva hitnu slu\xc5\xbebu kako bi mu ambulantna kola pomogla kroz gradsku gu\xc5\xbevu. McClane uspijeva u\xc4\x87i u vlak u podzemnoj \xc5\xbeeljeznici u kojem je skrivena bomba. Otkida je sa zida i baca kroz prozor. Samo Zeus sti\xc5\xbee do govornice. Simon mu ka\xc5\xbee da tu mora biti i McClane. Jo\xc5\xa1 jedna bomba eksplodira._NEWLINE_Za sljede\xc4\x87u bombu moraju upotrijebiti bidone od 3 galona i 5 galona kako bi usuli to\xc4\x8dno 4 galona vode da bi dekativirali bombu u aktovci. Deaktivirana aktovka pojavljuje se i poslije._NEWLINE_"\xc5\xa0to je 21 od 42?". Zeus shva\xc4\x87a kako su bila 42 predsjednika Sjedinjenih Dr\xc5\xbeava, ali ne mo\xc5\xbee se sjetiti tko je bio 21. Kasnije, voza\xc4\x8d kamiona ka\xc5\xbee McClaneu da je to bio Chester A. Arthur, kako se zove i \xc5\xa1kola u koju je Simon navodno postavio bombu. Me\xc4\x91utim, Simon ih je prevario i policija ne pronalazi bombu._NEWLINE_Policija je dotada mislila kako je sve to prenapuhani \xc4\x8din osvete. Ali, zapravo, je to samo diverzija koja je trebala skrenuti pozornost s pravog Simonovog cilja: plja\xc4\x8dku rezervi iz skladi\xc5\xa1ta Federalne banke rezervi u New Yorku, u kojoj je spremljeno zlato vi\xc5\xa1e zemalja, a ima ga vi\xc5\xa1e nego u Fort Knoxu. Policija i ostale agencije zauzete su pretra\xc5\xbeivanjem tisu\xc4\x87a \xc5\xa1kola u New Yorku. To omogu\xc4\x87ava Simonu i njegovim isto\xc4\x8dnoeuropskim pla\xc4\x87enicima da provale u trezor i pobjegnu s tucetom kamiona za otpad napunjenih zlatnim \xc5\xa1ipkama._NEWLINE_McClane i Carver kona\xc4\x8dno shva\xc4\x87aju plan i sukobljavaju se s bandom dok ovi utovaraju plijen na brod. Dvojac je zarobljen i ostavljen na brodu s ogromnom bombom. U ovom trenutku javljaju se i osje\xc4\x87aji kod McClanea, koji Carveru priznaje da je se opet udaljio od \xc5\xbeene, a Carver ga nagovara da je barem nazove._NEWLINE_Uspijevaju pobje\xc4\x87i trenutak prije nego \xc5\xa1to je brod eksplodirao. Simon ih je ostavio u uvjerenju da je plijen jo\xc5\xa1 na brodu te da je cilj svega uzdrmati svjetsku ekonomiju. Me\xc4\x91utim, McClane shva\xc4\x87a kako je to samo jo\xc5\xa1 jedna diverzija i da je zlato spremljeno na sigurno. Kako pati od u\xc5\xbeasne glavobolje cijeli dan, McClane je uspio dobiti bo\xc4\x8dicu aspirina od samog Simona. Carver ga je uspio uvjeriti i McClane kona\xc4\x8dno naziva suprugu. Kako se poziv spaja, McClane uzima jednu tabletu i pogleda naljepnicu na kutiji: otkriva kako su tablete proizvedene u Quebecu. McClane je prisiljen ostaviti telefon kako bi se dao u potjeru za Simonom, pa ostavlja \xc5\xbeenu \xc4\x8dekaju\xc4\x87i na vezi. Tragovi ih vode do skladi\xc5\xa1ta u Kanadi gdje su Simon i njegova banda odnijeli zlato. Tamo je Simonovu bandu uhvatila kanadska policija, a Simon iz helikoptera napada McClanea i Carvera. U kona\xc4\x8dnom obra\xc4\x8dunu McClane prisiljava helikopter da se spusti i upu\xc4\x87uje zadnji hitac koji je poslao Simona k njegovom pokojnom bratu.\n_START_SECTION_\nZarada\n_START_PARAGRAPH_\nObjavljen 19. svibnja 1995., film je u prvom vikendu zaradio 22 milijuna dolara, i 100 milijuna ukupno u Americi. Pokazao se kao ve\xc4\x87i hit na inozemnom tr\xc5\xbei\xc5\xa1tu, nadma\xc5\xa1iv\xc5\xa1i najuspje\xc5\xa1niji ameri\xc4\x8dki film te godine, Batman zauvijek, zaradiv\xc5\xa1i 261 milijun dolara izvan Amerike. Ukupno je to 361,212,499 dolara. Zavr\xc5\xa1io je na drugom mjestu najuspje\xc5\xa1nijih filmova 1995., iza filma Toy Story sa 746 milijuna dolara.'